ሳሙኤል ሃይለማሪያም፡ ወዲ 12 ዓመት ቆልዓ እናሃለወ እዩ ብሓደጋ መኪና ብርሃን ዓይኑ ስኢኑ። ካብቶም ዓይነ-ስውራን መተኣናገድቲ ሓደ ንሱ ነይሩ። "ዋላ'ኳ ሙሉእ ብምሉእ ነቲ ናትና ስምዒት ኣይርከብዎ፡ ኣብቲ ናይ ጸልማት ድራር ግን፡ ነብሲ ወከፍ ነገር ከማና ኾይኖም ክርእይዎ ይግደዱ" ይብል። ውነኦም ዝጠፍኦም፣ ከቢድ ሕማም ርእሲ ዝለዓሎም፣ ናብቲ ጸልማት ምእታው ፈሪሖም ካብ ኣፍ ደገ ዝምለሱ ሰባት ኣጋጢሞምዎ እዮም። ብሕግን ቋንቋ እንግሊዘኛን ቀዳማይ ዲግሪ ኣለዎ። ኣብ ሚኒስትሪ ሰራሕተኛታትን ማሕበራዊ ጉዳይን እዩ ዝሰርሕ። ኣብ 'ቱጌዘር ኢትዮጵያ' ናይ ኮምፒዩተር ስልጠና ይህብ፤ ንባዕሉ'ውን ካብቲ ስልጠና ካብ ዝተረብሑ ሓደ እዩ። ኣብ ስርሑ ኮምፒዩተር ክጥቀም ኣዝዩ ኣገዳሲ ምዃኑ እዩ ዝዛረብ። እዚ ስልጠና ቅድሚ ምርካቡ፡ ኣብ ዩንቨርሲቲ እናሃለወ፡ ጽሑፋት 'ብሶፍት ኮፒ' ኣብ ኮምፒተሩ ጽዒኑ ካብ ምድማጽ ወጻኢ፡ ኮምፒዩተር ናይ ምጥቃም ልምዲ ኣይነበሮን። ሎሚ ግን፡ ዕለታዊ ዕዮታቱ ምስ ኮምፒዩተር ዝተኣሳሰረ ከምዝኾነ ብምግላጽ "ኢንተርኔት እጥቀም'የ" ይብል። ብዙሕ ሓሳባት ኣብ ማሕበራዊ መራኸብታት እዩ ዝዝርጋሕ፡ ክትዓትን ልዝባትን እውን ኣብኡ እዩ ዝካየድ። "ፌስቡክ ገና ተምሃራይ ዩንቨርሲቲ እናሃለኹ እየ ከፊተ። ርእይቶ እህብ፣ ላይክን ሼርን እውን ይገብር" ብምባል ቅድሚ ኮምፒዩተር ምጥቃሙ፡ ኢንተርኔት ብቴሌፎኑ ይጥቀም ከምዝነበረ ኣዕሊሉና። ሕዚ ድማ ቴሌግራም፣ ዋትስአፕን ኢሞን እውን ይጥቀም። ውጽኢት ግጥማት ኩዕሶ እግሪ ኣውሮጳ'ውን ብዙሕ ግዜ ብኢንተርኔት እዩ ዝከታተል። "ናብ እንዳ ኢንተርኔት ከይድካ ዶ ትፈልጥ?" ኢልናዮ። ኤን ቪ ዲ ኤ (NVDA-Non Visual Desktop Access) ዝበሃል ናይ ኮምፒዩተር ገጽ ናብ ድምጺ ዝልውጥ ሶፍትዌር ብፍላሽ ሒዙ ናብ እንዳ ኢንተርኔት ይኸይድ እዩ። ብዙሕ ግዜ ወንበር ስሒቡ ኣብ ቅድሚ ኮምፒዩተር ኮፍ ክብል ከሎ፡ ተጠቀምቲ ይደናገሩ። "እቲ ወናኒ እንዳ ኢንተርኔት ዓይነ ስውራን ኢንተርኔት ከምዝጥቀሙ ይፈልጥ እዩ። ወንበር ስሒቡ ኮፍ ከብለኒ እንከሎ፡ ኣዒንቲ ናይቶም ተጠቀምቲ ኣባይ ከምዘሎ ይስመዐኒ" ይብል። ይርእዩኻ ከምዘለዉ ከመይ ፈሊጥካ?
